Moordklag teen Horner-beskuldigdes laat vaarBrendin Horner (21) is wreed op ‘n plaas vermoor. (Foto: Twitter) Die staat het nou meer as ’n jaar ná die moord op die 21-jarige Brendin Horner erken dat hy nié Sekola Matlaletsa en Sekwetje Mahlamba aan die jong plaasbestuurder se moord kan verbind nie. Matlaletsa (45) en Mahlamba (33) sal nou slegs van die diefstal van twee skape aangekla word. Uitspraak word na verwagting reeds Vrydag gelewer, berig EWN. Dié twee skape is in Maart verlede jaar gesteel, sewe maande voor die moord op Horner. Horner is in Oktober verlede jaar op ŉ plaas in die Paul Roux-omgewing wreedaardig vermoor. Hy het talle steekwonde aan sy liggaam gehad, dit het gelyk asof hy oor die grondpad gesleep is en sy liggaam is aan ŉ paal in ŉ veld op die plaas vasgemaak. Die nadoodse ondersoek het verwurging as die oorsaak van Horner se dood aangedui. Maroela Media het vroeër berig die uitslag van DNS-toetse kon egter nie Matlaletsa en Mahlamba met die moordtoneel verbind nie. Luidens getuienis in die hof is die DNS van drie onbekende persone wel op die moordtoneel gevind. Die VF Plus het intussen in reaksie gesê dit is onaanvaarbaar dat die polisie se ondersoek Matlaletsa en Mahlamba ná meer as ŉ jaar nie direk met die moord op Horner kon verbind nie, “veral omdat een van die mans luidens berigte wel ŉ bekentenis oor die moord afgelê het”. Sekola Matlaletsa (44) en Sekwetje Mahlamba (32) verlede jaar in die hof. (Skermgreep: eNCA) “Net so is dit verontrustend dat ŉ staatsgetuie, Boy Khambule, nou ook die inhoud van ŉ verklaring ontken waarin hy die twee beskuldigdes by die moord betrek,” sê dr. Pieter Groenewald, leier van die VF Plus. Boere in die omgewing het kort ná moord op Horner die Valke daarop bedag gemaak dat polisielede betrokke is by veediefstal in die omgewing. Boere glo dié sindikaat was moontlik verantwoordelik vir Horner se moord. Groenewald sê dié bewering moet ondersoek word en indien dit wel so is, moet die optrede van die betrokke lede aan wie die inligting verskaf is, deeglik ondersoek word. “Weens die ernstige aard van die beweringe van polisie-betrokkenheid rondom die Horner-moord, is dit van die grootste belang dat alle vrae beanwoord word en dat die publiek die gerusstelling kry dat die saak behoorlik en deeglik ondersoek is.” Sosialemediagebruikers is ontsteld oor die jongste verwikkelinge. Die gebruiker Sihle Ngobese wou op Twitter weet wie het Horner dan vermoor. “Gaan dit nou maar net een van die duisende ander onopgeloste moorde in Suid-Afrika bly? Bose misdadigers kom weg met moord in Suid-Afrika.” Die Twitter-gebruiker René Krüger meen ook dit blyk dat daar geen geregtigheid was nie. “Horner is aan ŉ paal vasgemaak en doodgeslaan. In November 2021 was daar reeds 11 gewelddadige plaasaanvalle.”